“Kosta Konkordia” kemasi halokatga uchragan joydan odam jasadlari topildi

17-sentabr kuni 19 soat davom etgan “Kosta Konkordia” (Costa Concordia) kruiz kemasini suvdan ko‘tarish operatsiyasi muvaffaqiyatli yakuniga yetgani haqida avval xabar bergan edik.

 “Kosta Konkordia” layneri suvdan ko‘tarish jarayonida
26-sentabr kuni “Kosta Konkordia” kemasi halokatga uchragan joydan odam jasadlari topildi. Bu haqda Reuters agentligi xabar bermoqda. Italiya favqulodda vaziyatlar departamenti murdalarning hozirgacha tanasi topilmagan yo‘lovchilarga tegishliligini taxmin qilmoqda. Bu DNK tekshiruvlari jarayonida aniq bo‘ladi.
“Kosta Konkordia” kemasi bilan sodir bo‘lgan mash’um fojea oqibatida halok bo‘lgan ikki odam jasadini qutqaruvchilar shu kunga qadar topa olmagan edi. Bu ikki yo‘lovchi italiyalik Mariya Gratsiya Trikariki hamda kema jamoasining hindistonlik a’zosi Russel Rebello edi.

Shuni ham aytib o‘tish joizki, halokat qurbonlari murdalarini “Kosta Konkordia” kruiz kemasini suvdan ko‘tarish operatsiyasidan keyin izlash imkoni tug‘ildi.

 “Kosta Konkordia” kemasining restorani shunday bo‘lgan
Eslatib o‘tamiz, mazkur haybatli layner 2012-yilning 13-yanvaridan 14-yanvariga o‘tar kechasi Italiyaning Jilyo oroli sohilida katta qoyatoshga urilib, suv tubiga qisman g‘arq bo‘lgan. Halokat chog‘ida kemada 4200 dan ziyod yo‘lovchi bo‘lgan.

 Kemani halokatga uchrashi vaqtida
Natijada 32 kishi halok bo‘lgan. Halokatning asosiy aybdori deb sanalgan Kapitan Franchesko Skettino ustidan ochilgan sud ishi hanuz o‘z nihoyasiga yetmagan.